Document ID: 32011R0672

IZVEDBENA UREDBA KOMISIJE (EU) št. 672/2011
z dne 13. julija 2011
o spremembi Uredbe (ES) št. 968/2006 o določitvi podrobnih pravil za izvajanje Uredbe Sveta (ES) št. 320/2006 o ustanovitvi začasne sheme za prestrukturiranje industrije sladkorja v Skupnosti
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 320/2006 z dne 20. februarja 2006 o ustanovitvi začasne sheme za prestrukturiranje industrije sladkorja v Skupnosti in spremembi Uredbe (ES) št. 1290/2005 o financiranju skupne kmetijske politike (1), zlasti člena 12 Uredbe,
ob upoštevanju naslednjega:
(1)
Člen 6 Uredbe Komisije (ES) št. 968/2006 (2) določa, da se lahko obdobje za odstranitev proizvodnih zmogljivosti ter skladnost z družbenimi in okoljskimi obveznostmi iz členov 3(3)(c) in 3(4)(c) Uredbe (ES) št. 320/2006 podaljša najpozneje do 30. septembra 2011.
(2)
Nekateri proizvajalci sladkorja ne bodo mogli pravočasno v celoti odstraniti svojih proizvodnih zmogljivosti, razen če se rok ne bo še dodatno podaljšal. Vendar podaljšanje ne sme preseči okvira, ki je neizogibno potreben za zaključek preostalih del v zvezi z odstranjevanjem. Na podlagi informacij, ki so na voljo Komisiji, se rok ustrezno podaljša najpozneje do 31. marca 2012.
(3)
Uredbo (ES) št. 968/2006 je zato treba ustrezno spremeniti.
(4)
Ukrepi, predvideni s to uredbo, so v skladu z mnenjem Odbora za kmetijske sklade -
SPREJELA NASLEDNJO UREDBO:
Člen 1
V členu 6(1) Uredbe (ES) št. 968/2006 se drugi pododstavek nadomesti z naslednjim:
„Z odstopanjem od točke (b) prvega pododstavka po utemeljeni zahtevi zadevnega podjetja države članice lahko odobrijo podaljšanje roka, določenega v navedeni točki, najpozneje do 31. marca 2012. V tem primeru podjetje predloži spremenjeni načrt prestrukturiranja v skladu s členom 11.“
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 13. julija 2011

Labels: 19
1
15
17